

**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**PASKAIDROJUMA RAKSTS**

**Limbažu novada pašvaldības domes 2023. gada 27. jūlija saistošajiem noteikumiem Nr. 11 “Grozījums Limbažu novada pašvaldības domes 2021. gada 28. oktobra saistošajos noteikumos Nr. 15 “Par maznodrošinātas mājsaimniecības ienākumu sliekšņa noteikšanu Limbažu novadā””**

|  |  |
| --- | --- |
| Paskaidrojuma raksta sadaļa | Norādāmā informācija |
| 1. Mērķis un nepieciešamības pamatojums | Saistošo noteikumu izdošanas mērķis ir noteikt minimālos ienākumu sliekšņus sociālās palīdzības sniegšanai procentuālā apmērā atbilstoši Sociālo pakalpojumu un sociālās palīdzības likuma (turpmāk – Likums) 33. panta jaunajai redakcijai, kura stāsies spēkā 2023. gada 1. jūlijā.  Likuma 33. panta ceturtajā daļā noteikts, ka maznodrošinātas mājsaimniecības ienākumu slieksni katra pašvaldība ir tiesīga noteikt ne augstāku par 80 procentiem no ienākumu mediānas, bet ne zemāku par šā panta trešajā daļā noteikto trūcīgas mājsaimniecības ienākumu slieksni. Saistošo noteikumu izmaiņas paredz Limbažu novadā palielināt maznodrošinātas mājsaimniecības ienākumu slieksni no 60 procentiem uz 70 procentiem no ienākumu mediānas.  Likuma 33. panta piektajā daļā būs noteikts, ka minimālo ienākumu sliekšņu apmērus mājsaimniecībai aprēķina, piemērojot attiecīgajam ienākumu slieksnim šādus koeficientus:  1) pirmajai vai vienīgajai personai mājsaimniecībā – koeficientu 1;  2) pārējām personām mājsaimniecībā – koeficientu 0,7.  Lai saistošie noteikumi būtu vieglāk piemērojami un uztverami, saistošo noteikumu 3. punktā tiek minēti gan procenti no ienākumu mediānas, gan procentiem atbilstoši ienākumu sliekšņi ciparos pirmajai, kā arī pārējām personām mājsaimniecībā, proti, saistošajos noteikumos tiek noteikts, ka maznodrošinātas mājsaimniecības ienākumu slieksnis ir *70 % no Centrālās Statistikas pārvaldes tīmekļvietnē publicētās minimālo ienākumu mediānas uz vienu ekvivalento patērētāju mēnesī* jeb 439,00 *euro* pirmajai vai vienīgajai personai mājsaimniecībā un *tiek piemērots koeficients 0,7* jeb 307,00 *euro* pārējām personām mājsaimniecībā.  439,00 *euro* atbilst 70 % no ienākumu mediānas pirmajai personai, savukārt 307,00 *euro* atbilst ienākumu slieksnim piemērojot koeficientu 0,7 atbilstoši Likuma 33. panta piektās daļas nosacījumiem. |
| 2. Fiskālā ietekme uz pašvaldības budžetu | Prognozējams, ka mājsaimniecību skaits, kurām tiks noteikts maznodrošinātas mājsaimniecības statuss, paaugstinot maznodrošinātas mājsaimniecības ienākumu slieksni, būtiski nemainīsies.  Lai īstenotu saistošos noteikumus, pašvaldības budžetā papildu līdzekļi nav nepieciešami. |
| 3. Sociālā ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – pozitīva ietekme uz iedzīvotājiem un mājsaimniecībām ar zemiem un ļoti zemiem ienākumiem, kuri ir atbalsta saņēmēji. Ar saistošiem noteikumiem tiks paaugstināts trūcīgas un maznodrošinātas mājsaimniecības ienākumu slieksnis.  Ietekme uz vidi – nav paredzēta.  Ietekme uz iedzīvotāju veselību – nav paredzēta.  Ietekme uz uzņēmējdarbības vidi pašvaldības teritorijā – nav paredzēta.  Ietekme uz konkurenci – nav paredzēta. |
| 4. Ietekme uz administratīvajām procedūrām un to izmaksām | Visas personas, kuras skar šo noteikumu piemērošana, var vērsties Limbažu novada Sociālajā dienestā (turpmāk – Sociālais dienests).  Saistošie noteikumi nemaina līdzšinējo kārtību kā personas vēršas pēc šā pakalpojuma saņemšanas.  Sociālā dienesta pieņemtos lēmumus un faktisko rīcību var apstrīdēt Limbažu novada pašvaldībā (turpmāk – pašvaldība) pašvaldības nolikumā noteiktā kārtībā.  Pašvaldības nolikumā noteiktā kārtībā pieņemtu lēmumu var pārsūdzēt Administratīvajā rajona tiesā Administratīvā procesa likumā noteiktajā kārtībā.  Saistošie noteikumi tiks publicēti oficiālajā izdevumā "Latvijas Vēstnesis " un ievietoti pašvaldības tīmekļvietnē.  Administratīvo procedūru izmaksas nav paredzētas. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti Pašvaldību likuma 4. panta pirmās daļas 9. punktā noteiktajai pašvaldības funkcijai nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus.  Saistošo noteikumu izpildes nodrošināšanai nav nepieciešams veidot jaunas pašvaldības institūcijas. |
| 6. Informācija par izpildes nodrošināšanu | Saistošo noteikumu izpildi nodrošinās Sociālais dienests.  Nav paredzēta jaunu institūciju izveide, esošo likvidācija, reorganizācija, vai jaunu darba vietu izveide. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai.  Ņemot vērā, kā saistošos noteikumos minētais grozījums tiek veikts pamatojoties uz grozījumiem augstāka spēka normatīvajos aktos, tai nav citu iespēju kā tikai caur saistošiem noteikumiem, šo slieksni noteikt. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu projektu izstrādājis Sociālais dienests.  Saistošo noteikumu projekts un tam pievienotais paskaidrojuma raksts tika publicēts pašvaldības oficiālajā tīmekļvietnē sabiedrības viedokļa noskaidrošanai no 2023. gada 16.jūnija līdz 2023.gada 30.jūnijam. Sabiedrības viedokļa noskaidrošanas laikā netika saņemts neviens viedoklis. |

Limbažu novada pašvaldības

Domes priekšsēdētājs D. Straubergs

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU